text: El local del carrer Andreu Vidal 15 ha estat l'escenari de la presentació dels llibres "Contes des de la presó" i "Fins que siguem lliures" Artur Junqueras, pare d'Oriol Junqueras, i Sergi Sol, periodista, han presentat davant una cinquantena de persones els llibres sobre l'Oriol Junqueras. L'acte ha estat protagonitzat per les anècdotes personals i l'emotivitat. Esquerra Republicana de Catalunya ha inaugurat el cicle de tertúlies al seu local adrianenc amb un cartell de primer nivell. Artur Junqueras, pare del vicepresident empresonat Oriol Junqueras, i Sergi Sol, cap de comunicació durant la seva època al capdavant del departament d'Economia, han presentat dos llibres sobre l'Oriol Junqueras. "Contes des de la presó" és un llibre de contes escrit per l'Oriol Junqueras als seus fills Lluc i Joana, des de la presó. D'altra banda "Fins que siguem lliures" analitza i contextualitza el rerefons que va determinar les dures decisions de la tardor catalana. L'Oriol més personal La figura d'Oriol Junqueras ha estat present en tot moment en el vessant més humà. El Vicent i el Domingo, dos dels impulsors de la plataforma Free Junqueras, han explicat com l'Oriol historiador va esdevenir alcalde de Sant Vicenç dels Horts gràcies al seu vessant més humà. Vivències del seu entorn més personal, des de les visites a les associacions de veïns i entitats mentre feien campanya per les municipals, fins al dia previ al seu empresonament, en què els va encarregar de cuidar la seva família. Republicanisme Sergi Sol, qui va ser un dels col·laboradors de Junqueras en la seva etapa al capdavant de vicepresidència, també s'ha fixat en la família de l'exconseller, i ha explicat com van ser aquelles primeres trobades a la presó d'Estremera. Sol ha explicat com la Neus Bramona, el Lluc i la Joana mantenen fermes les conviccions de l'Oriol dins els murs de la presó. Sol ha reconegut el paper de les dones, la duresa de la solitud que viuen la Carme i la Dolors, i la fortalesa de les dones de la resta de presos.
  L'exdiputat d'ERC al Congreso reivindica el camí recorregut els darrers anys i crida a crear complicitats per poder culminar el procés. L'històric dirigent republicà ha presentat aquest dilluns el llibre "Entre Ítaca i Icària" escrit a sis mans entre Xavier Domènech, Àngels Barceló i el mateix Joan Tardà. Fruit d'hores de converses de tres persones amb visions polítiques diverses. Des de l'independentisme de Joan Tardà, fins al catalanisme d'Àngels Barceló, passant per l'autodeterminisme de Xavier Domènech, el volum busca punts en comú de tres personalitats que analitzen el procés viscut a Catalunya els darrers deu anys. Tardà ha destacat com ha crescut l'independentisme en els darrers deu anys "De vegades la història s'accelera. Fa uns anys érem el 14% i ara sumem el 48%". I ha afirmat "qui digui que fa deu anys ja sabia que seríem on som o menteix o no diu la veritat". Tardà ha afirmat que per fer el cim hem de fer el camí més ample, per tal que hi càpiga tothom, i ha defensat que l'eina que permet eixamplar aquest camí és el dret d'autodeterminació que ha de culminar en un referèndum. El republicà ha posat èmfasi en el lligam que hi ha entre els drets nacionals i socials, i ha opinat que el republicanisme ha de fer la tasca d'aplanar aquest camí. En un moment en què la tensió política se centra en l'aritmètica parlamentària a Madrid, Tardà, que hi ha sigut diputat molts anys, ha defensat que s'ha d'establir un diàleg en què es pugui parlar de tot. "Si el diàleg té com a límit la constitució espanyola, llavors els autonomistes estan imposant el seu model". Respecte a l'augment de l'extrema dreta el passat 10N, Tardà ha destacat els materials "d'enderroc" amb què es va construir la democràcia espanyola. "Mentre a Europa les democràcies es van construir amb els materials més nobles, provinents de la derrota del nazisme, a Espanya: Franco va morir al llit" i ha denunciat com la constitució espanyola es va escriure pactant amb els hereus del dictador.
  Chakir El Homrani, conseller de Treball, Afers Socials i Famílies ha visitat Sant Adrià en el marc de la campanya electoral i ha celebrat un acte al Centre Republicà Adrianenc, on ha demanat màxima mobilització el proper 10N per fer que l'independentisme guanyi les eleccions. Aquest proppassat dimecres, Esquerra Sant Adrià ha dut a terme el seu acte central de campanya al recentment inaugurat Centre Republicà Adrianenc on s'hi han aplegat més d'una cinquantena de persones. L'acte va començar amb una intervenció del president de la Secció Local, David Oliver, recordant a les persones preses i exiliades, i explicant que la sentència més que una sentència és una venjança contra l'independentisme i va posar en relleu una solució per canalitzar la indignació envers la injustícia: "Contra la sentència del catorze d'octubre, la nostra victòria el deu de novembre." Seguidament va agafar la paraula, el conseller Chakir El Homrani que va començar recordant dues de les notícies del dia: "Avui hem vist perplexos com Pedro Sánchez es vantava de la manca de separació de poders i també com el Regne Unit ha desqualificat l'euroordre contra Clara Ponsatí per desproporcionada." Fent incís en què la pèrdua de drets i llibertats a l'estat espanyol és molt preocupant i que no només afecta l'independentisme, sinó que amb la sentència s'obre la porta a qualificar de sedició altres reivindicacions socials. En paraules del Conseller: "Ara aturar un desnonament per la PAH, també serà sedició?" Va parlar sobre la importància de cuidar al gairebé 50% de la ciutadania que comparteix l'objectiu de fer una República independent però també d'interpel·lar als espais que ocupen el 70 o el 80% de la població: espais com el que la solució al conflicte ha de passar per les urnes, com el rebuig a la sentència i que aquest percentatge volen una República. Finalment, va animar als assistents a mobilitzar-se com una resposta més a la sentència, perquè la millor resposta és una victòria de l'independentisme el proper 10N.